​בבוקרו הנאה של יום ב', 15 באוקטובר 1894 התייצב סרן התותחנים אלפרד דרייפוס לביקורת במשרד המלחמה. עם בואו הובל למשרדו של ראש המטה הכללי, שם הוכתבו לו כמה שורות ממכתב, שיזכה לכינוי borderau, "טיוטה". "כמה מוזר", הוא חשב. כפי שהתברר, "בדיקת כתב היד" הזאת שימשה להפללתו: הוא נעצר מיד באשמת העברת סודות צבאיים לגרמנים, נכלא בבית כלא צבאי, ונאסר עליו לקיים כל קשר עם משפחתו. מאוחר יותר, לאחר שבועות של בידוד ושל חקירות בלתי-חוקיות, הוא נשפט והורשע בבגידה.
התערוכה המשותפת לספרייה הלאומית ולבית התפוצות נפתחת בסיפור האירועים העיקריים של פרשת דרייפוס. נוכח האתגר של תמצות סיפורה המורכב של הפרשה, על הדמויות השונות והתהפוכות שבה, בחרנו להביא את האירועים המרכזיים. לצד ציר זמן שעליו סדר השתלשלות האירועים, בחרנו לספר את הסיפור באמצעות עמודי השער של "Le Petit Journal" הפופולרי מאוד. לא התעלמנו מהתוכן האנטי-דרייפוסרי של מאמריו, אך סגנונו החזותי המאופק התאים להמחשת הפרשה באמצעות תמונות.